Broj: 711-I-772-M-41/20-02-8

Zagreb, 14. svibnja 2020.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Željka Lukačevića, zamjenika općinskog načelnika Općine Vrpolje,** za davanjem mišljenja Povjerenstva, na 85. sjednici, održanoj dana 14. svibnja 2020. g., daje sljedeće

**MIŠLJENJE**

1. **Sukladno odredbama ZSSI-a, nema zapreke da dužnosnik Željko Lukačević, zamjenik općinskog načelnika Općine Vrpolje istovremeno uz obnašanje dužnosti zamjenika općinskog načelnika Općine Vrpolje, provede postupak javne nabave za Općinu Slavonski Šamac.**
2. **Upućuje se dužnosnik da se u obnašanju dužnosti, kao i prilikom provedbe konkretnog postupka javne nabave za Općinu Slavonski Šamac, pridržava načela djelovanja dužnosnika propisanih člankom 5. ZSSI-a.**

Obrazloženje

Zahtjev za davanjem mišljenja Povjerenstva podnio je Željko Lukačević, zamjenik općinske načelnice Općine Vrpolje. U knjigama ulazne pošte zahtjev je zaprimljen 6. svibnja 2020. pod poslovnim brojem 711-U-1768-M-41/20-01-1, povodom kojeg se vodi predmet broj M-41/20.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je dužnosnik Željko Lukačević obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u podnesenom zahtjevu za davanjem mišljenja navodi da obnaša dužnost zamjenika općinske načelnice Općine Vrpolje te od Povjerenstva traži mišljenje može li provesti jedan postupak javne nabave za susjednu Općinu Slavonski Šamac. Dužnosnik još navodi kako je prošle godine postavio Povjerenstvu istovjetan upit te mu je Povjerenstvo dalo pozitivno mišljenje.

Uvidom u izvješće o imovinskom stanju dužnosnika kojeg je dužnosnik Željko Lukačević podnio Povjerenstvu povodom promjena 28. veljače 2018. g. dužnosnik je naveo kako dužnost zamjenika općinskog načelnika Općine Vrpolje obnaša profesionalno te za navedeno prima plaću.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

S obzirom da se u konkretnom slučaju ne radi o obavljanju drugih poslova u smislu redovitog i stalnog zanimanja, već o jednokratnom angažmanu dužnosnika od strane Općine Slavonski Šamac, u konkretnom slučaju ne primjenjuje se citirana odredba članka 13. stavka 2. ZSSI-a te nema zapreke za dužnosnik Željko Lukačević provede postupak javne nabave za Općinu Slavonski Šamac.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, dok je stavkom 3. propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

 Slijedom navedenog, upućuje se dužnosnik Željko Lukačević da u obnašanju dužnosti zamjenika općinskog načelnika Općine Vrpolje, kao i prilikom provedbe predmetnog postupka javne nabave za Općinu Slavonski Šamac, vodi računa o načelima djelovanja propisanim člankom 5. ZSSI-a kako se ne bi doveo u situaciju kojom bi ugrozio svoju nepristranost u obnašanju dužnosti, niti u situaciju koja bi se mogla protumačiti kao primanje protuusluge od strane Općine u kojoj će dužnosnik provesti postupak javne nabave.

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Željko Lukačević, elektronska dostava
2. Objava na internetskoj stranici Povjerenstva
3. Pismohrana